Medupi-kragstasie nou nasionale sleutelpuntMedupi-kragstasie Foto: Eskom Eskom het aangekondig dat sy Medupi-kragstasie tot ŉ nasionale sleutelpunt verklaar is. Die kragverskaffer het Woensdag in ŉ verklaring gesê die kragstasie is van kritieke belang vir die verskaffing van elektrisiteit om beurtkrag te voorkom. “Dit is noodsaaklik vir die veiligheid van hierdie bate om as ŉ nasionale sleutelpunt verklaar word, soos gedefinieer deur die Wet op Nasionale Sleutelpunte.” Eskom het gesê ŉ inhuldigingseremonie is Woensdag by die kragstasie gehou. “Die Medupi-kragstasie is van strategiese en nasionale belang as gevolg van sy opwekkingsvermoë wat 4 764 MW sal lewer wanneer dit voltooi is,” het Eskom gesê. Volgens Eskom is Medupi van kritieke belang vir die maatskappy se verantwoordelikheid teenoor Suid-Afrika se ekonomiese groei, werkskepping en sosio-ekonomiese ontwikkeling van Lephalale in Limpopo.